સેનાપતિ હેમુ ૧ લાખની સેના અને જીતના બુલંદ જુસ્સા સાથે મુઘલ બાદશાહ અકબર સામે ઝનુનપૂર્વક લડી રહ્યો હતો. તેની શરૂઆતની સફળતાની કહાની આપણે ગયા હપ્તામાં જોઈ હતી. પરંતુ તેની આ સફળતા અલ્પજીવી નીવડી. આગળ આપણે વાત કરી હતી કે મુઘલ સેનાને શરૂથી જ કાબુમાં કરવા હેમુએ તેનું તોપખાનું આગોતરું રવાના કર્યું હતું, પણ તેનો આ દાવ ખોટો પડ્યો. વિશેષમાં હેમુની સેના જ્યાં ખડી હતી ત્યાં જ સામે મોટો ખાર હતો. આ પ્રાકૃતિક અડચણનો લાભ લઇ મુઘલ સૈનિકોએ પાછળથી હુમલો કરી દીધો. છતાં હેમુ અને તેની સેના લડતી રહી. પરંતુ તેઓ મુહમ્મદ કાસિમ, નીશાપુરી, હસન કુલીખાન જેવા બાહોશ મુઘલ સેનાપતિઓ સામે ઝાઝી ટક્કર ન લઇ શક્યા. હવે મુઘલોએ હેમુના હાથીઓ પર હુમલો કર્યો અને તેમના નિશાના પર સેનાપતિ હેમુ હતો. સેનાપતિ હેમુ તેના હવાઈ નામના હાથી પર બેસી એકલવીર બની ઝઝૂમી રહ્યો હતો. પોતાના સૈનિકોને પોરસાવતો હતો. અચાનક એક તીર શત્રુ સેના તરફથી આવ્યું અને સીધું હેમુની આંખમાં વાગ્યું. આ ઘટનાએ હેમુ અને અકબર બંનેના ભાગ્ય પર અસર કરી. ઘાયલ હેમુ બેહોશ થઈ હાથી પરથી પડી ગયો. તેના પડવાથી સેનાનો હોંસલો પણ તિતર-બિતર થઇ ગયો.